**03.09.2020**

**Comunicat de presă**

**Au fost publicate rezultatele examenului de bacalaureat, sesiunea august-septembrie 2020 (înainte de contestații)**

***Rata de promovare înregistrată în sesiunea august-septembrie a examenului naţional de bacalaureat 2020 este de 31,5%, în creștere față*** *sesiunea august-septembrie 2019* ***(30,8%).***

***Premieră a ultimilor 18 ani pentru sesiunea de toamnă a bacalaureatului: Un elev din județul Bihor a încheiat examenul cu media generală 10 (zece)***

**Rata de promovare înregistrată în sesiunea august-septembrie a examenului naţional de bacalaureat 2020 este de 31,5%, în creștere cu aproape un procent comparativ** cu sesiunea august-septembrie 2019 **(30,8%).**

Din totalul candidaților promovați (10.858), 7.038 de candidaţi fac parte din promoţia curentă, iar 3.820 de candidaţi provin din promoţiile anterioare. **Rata de succes pentru promoția 2019 - 2020 este de 34**%. În cazul promoțiilor anterioare, procentul candidaților promovați este de 27,8.

La probele scrise s-au prezentat 34.462 de candidaţi din cei 42.747 de candidaţi înscrişi. Au fost eliminaţi pentru fraudă sau tentativă de fraudă 169 de candidaţi (aceştia nu se vor putea înscrie la următoarele două sesiuni). **Este important de menționat faptul că** **un candidat din județul Bihor a încheiat examenul cu media generală 10 (zece). Această realizare, în sesiunea de toamnă a bacalaureatului este o premieră a ultimilor 18 ani. Candidatul este din promoția curentă.**

Județele cu rate de promovare de peste 35%, în sesiunea curentă, sunt: Caraș-Severin (35,1%), Vâlcea (35,2%), Covasna  (35,4%), Bistrița Năsăud (35,7%), Suceava (36%), și Botoșani (41,7%). Rata de reușită pentru candidații din Capitală este de 34,2%. Rezultate scăzute (sub 25%) s-au înregistrat în județele Vrancea (24,3%) și Ilfov (24,7%).

**În judeţul Gorj la probele scrise s-au prezentat 1186 de candidaţi din cei 1421 de candidaţi înscrişi. Au fost eliminaţi pentru fraudă sau tentativă de fraudă 6 candidaţi (aceştia nu se vor putea înscrie la următoarele două sesiuni). Din totalul candidaţilor prezenţi, 415 au promovat examenul, rezultând astfel o promovabilitate de 34,99%.**

La fel ca în prima sesiune**, rezultatele au fost publicate prin anonimizare**, în conformitate cu prevederile specifice în vigoare (Regulamentul general privind protecția datelor – RGPD).

**La nivelul judeţului Gorj s-au depus 272 de contestaţii.**

Precizăm că media minimă de promovare a examenului este 6 (șase), iar nota minimă pentru fiecare probă scrisă este 5 (cinci). **Procentul de promovare este calculat din totalul candidaţilor prezenţi, incluzând în această categorie şi candidaţii eliminaţi**.

**Rezultatele finale**, după soluționarea contestațiilor (3-4 septembrie), **vor fi comunicate sâmbătă, 5 septembrie.**